ai4bharat/Pralekha huggingface dataset:
நுகர்வோர் நலன், உணவு மற்றும் பொது விநியோகம் அமைச்சகம்
கடந்த வருடத்தை விட 12.70% அதிக கோதுமை கொள்முதல், 44.12 லட்சம் விவசாயிகள் பயனடைந்துள்ளனர்
தற்போதைய ராபி சந்தைப்படுத்துதல் பருவம் 2021-22-ன் போது உத்தரப் பிரதேசம், மத்தியப் பிரதேசம், பிகார், ராஜஸ்தான், தில்லி, இமாச்சலப் பிரதேசம் மற்றும் ஜம்மு காஷ்மீர் ஆகிய மாநிலங்களில் குறைந்தபட்ச ஆதரவு விலைக்கு கோதுமை கொள்முதல் தொய்வின்றி நடைபெற்று வருகிறது.
கடந்த வருடம் இதே காலகட்டத்தில் 363.61 லட்சம் மெட்ரிக் டன் கோதுமை கொள்முதல் செய்யப்பட்ட நிலையில், இந்தாண்டு ஜூன் 1 வரை 409.80 லட்சம் மெட்ரிக் டன் கொள்முதல் செய்யப்பட்டுள்ளது.
இது வரை செய்யப்பட்டதில் இது தான் அதிக கொள்முதல் ஆகும். முந்தைய அதிக கொள்முதலாக 2020-21-ன் ராபி பருவத்தில் செய்யப்பட்ட 389.92 லட்சம் மெட்ரிக் டன் இருந்தது.
குறைந்தபட்ச ஆதரவு விலையான ரூ 80,936.19 கோடியுடன் சுமார் 44.12 லட்சம் விவசாயிகள் நடப்பு ராபி சந்தைப்படுத்துதல் பருவ கொள்முதல் நடவடிக்கைகளினால் ஏற்கனவே பலனடைந்துள்ளனர்.
தற்போதைய காரிப் சந்தைப்படுத்துதல் பருவம் 2020-21-ன் போது குறைந்தபட்ச ஆதரவு விலைக்கு நெல் கொள்முதல் தொய்வின்றி நடைபெற்று வருகிறது.
கடந்த வருடம் இதே காலகட்டத்தில் 726.85 லட்சம் மெட்ரிக் டன் நெல் கொள்முதல் செய்யப்பட்ட நிலையில், இந்தாண்டு மே 27 வரை 796.46 லட்சம் மெட்ரிக் டன் நெல்  கொள்முதல் செய்யப்பட்டுள்ளது.
குறைந்தபட்ச ஆதரவு விலையான ரூ 1,50,370.25 கோடியுடன் சுமார் 118.16 லட்சம் விவசாயிகள் நடப்பு காரிப் சந்தைப்படுத்துதல் பருவ கொள்முதல் நடவடிக்கைகளினால் ஏற்கனவே பலனடைந்துள்ளனர். நெல் கொள்முதல் இதுவரை இல்லாத வகையில் மிகவும் அதிக அளவில் செய்யப்பட்டுள்ளது.
இதற்கு முந்தைய அதிக அளவாக 2019-20-ல் கொள்முதல் செய்யப்பட்ட 773.45 லட்சம் மெட்ரிக் டன் இருந்தது.
மேலும், மாநிலங்களிலிருந்து வந்திருந்த கோரிக்கைகளின் அடிப்படையில், தமிழ்நாடு, கர்நாடகா, மகாராஷ்டிரா, தெலங்கானா, குஜராத், ஹரியானா, மத்தியப் பிரதேசம், உத்தரப் பிரதேசம், ஒடிசா, ராஜஸ்தான் மற்றும் ஆந்திரப்பிரதேசத்தில் குறைந்தபட்ச ஆதரவு விலை திட்டத்தின் கீழ் 107.81 லட்சம் மெட்ரிக் டன் பருப்பு மற்றும் எண்ணெய் விதைகளை கொள்முதல் செய்ய ஒப்புதல் வழங்கப்பட்டுள்ளது.
2021 ஜூன் 1 வரை, 7,29,854.74 மெட்ரிக் டன் எடையிலான தானியங்களை ரூபாய் 3,818.78 கோடி குறைந்தபட்ச ஆதரவு விலைக்கு, தமிழ்நாடு, கர்நாடகா, ஆந்திரப் பிரதேசம், மத்தியப் பிரதேசம், மகாராஷ்டிரா, குஜராத், உத்தரப் பிரதேசம், அரியானா மற்றும் ராஜஸ்தான் ஆகிய மாநிலங்களில் உள்ள 4,32,323 விவசாயிகள் பயனடையும் வகையில் தனது முகமைகள் மூலம் அரசு கொள்முதல் செய்துள்ளது.
அதே போன்று, 5089 மெட்ரிக் டன் கொப்பரை கர்நாடகா மற்றும் தமிழ்நாட்டில் உள்ள 3961 விவசாயிகளிடம் இருந்து ரூபாய் 52.40 கோடி குறைந்தபட்ச ஆதார விலைக்கு கொள்முதல் செய்யப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleseDetailm.aspx?PRID=1723780
பிரதமர் அலுவலகம்
குடியரசு தினவிழாவில் பங்கேற்றமைக்காக அதிபர் அப்தெல் ஃபத்தா எல்-சிசியிக்கு பிரதமர் நன்றி
இந்த ஆண்டு குடியரசு தின விழாவில் பங்கேற்று சிறப்பித்த எகிப்து அதிபர் அப்தெல் ஃபத்தா எல்- சிசிக்கு பிரதமர் திரு. நரேந்திர மோடி நன்றி தெரிவித்துள்ளார். நாட்டின் 74-வது குடியரசு தின விழாவில் அதிபர் எல்-சிசி சிறப்பு விருந்தினராகக் கலந்துகொண்டார்.
இது குறித்து பிரதமர் வெளியிட்டுள்ள ட்விட்டர் பதிவில் தெரிவித்திருப்பதாவது:-
இந்த ஆண்டு குடியரசு தின விழாவில், பங்கேற்று சிறப்பித்தமைக்காக எகிப்து அதிபர் அப்தெல் ஃபத்தா எல்- சிசிக்கு எனது நன்றியைத் தெரிவித்துக்கொள்கிறேன்.
சிறுபான்மையினர் நலன் அமைச்சகம்
சிறுபான்மையினருக்கான தேசிய ஆணையத்தில் புகார்களின் எண்ணிக்கை அதிகரிக்கவில்லை
கடந்த மூன்று ஆண்டுகளில் சிறுபான்மையினருக்கான தேசிய ஆணையத்தில் அளிக்கப்படும் புகார்களின் எண்ணிக்கை அதிகரிக்கவில்லை என்று மத்திய சிறுபான்மையினர் விவகாரங்கள் துறை அமைச்சர் திரு முக்தார் அப்பாஸ் நக்வி மக்களவையில் தெரிவித்தார்.
புகார்களின் அடிப்படையில் சிறுபான்மையினருக்கான தேசிய ஆணையம் சட்டம் 1992 கீழ் தக்க நடவடிக்கை எடுத்து வருகிறது. 2018-2019 ஆம் ஆண்டில் 13.12.2018 வரை மொத்தம் 1342 புகார்கள் பெறப்பட்டதில் 253 தீர்க்கப்பட்டுள்ளது என்று மக்களவையில் கேள்வி ஒன்றுக்கு எழுத்து மூலம் அளித்த பதிலில் அமைச்சர் குறிப்பிட்டுள்ளார்.
சட்டம் மற்றும் நீதித்துறை அமைச்சகம்
ஜம்மு & காஷ்மீர், லடாக் யூனியன் பிரதேசங்களின் பொது உயர்நீதிமன்றத்தின் தலைமை நீதிபதியாக நீதிபதி ராஜேஷ் பிண்டால் நியமனம்
ஜம்மு & காஷ்மீர் மற்றும் லடாக் யூனியன் பிரதேசங்களின் பொது உயர்நீதிமன்றத்தின் தலைமை நீதிபதியாக 2020 டிசம்பர் 9 முதல் நீதிபதி திரு ராஜேஷ் பிண்டால் கடமையாற்றுவார்.
ஜம்மு & காஷ்மீர் மற்றும் லடாக் யூனியன் பிரதேசங்களின் பொது உயர்நீதிமன்றத்தின் மிக மூத்த நீதிபதியாக உள்ள நீதிபதி ராஜேஷ் பிண்டால், அந்த நீதிமன்றத்தின் தலைமை நீதிபதியாக நியமிக்கப்படுவதாக அரசியல் சாசனம் தனக்கு அளித்துள்ள அதிகாரத்தின் கீழ் குடியரசு தலைவர் அறிவித்துள்ளார்.
ஜம்மு & காஷ்மீர் மற்றும் லடாக் யூனியன் பிரதேசங்களின் பொது உயர்நீதிமன்றத்தின் தலைமை நீதிபதியாகப் பணியாற்றி வந்த நீதிபதி செல்வி கீதா மிட்டல் ஓய்வு பெற்றதை அடுத்து, இந்த நியமனத்தை குடியரசு தலைவர் செய்துள்ளார்.
இதுகுறித்த அறிவிப்பை நீதித்துறை இன்று வெளியிட்டுள்ளது.
1961-ஆம் ஆண்டு ஏப்ரல் 16-ஆம் தேதி பிறந்த திரு ராஜேஷ் பிண்டால், 1985-ஆம் ஆண்டு வழக்கறிஞராக தம்மை பதிவு செய்து கொண்டார். 2006-ஆம் ஆண்டு பஞ்சாப் மற்றும் ஹரியானா உயர் நீதிமன்றத்தின் நீதிபதியாக அவர் நியமிக்கப்பட்டார். 2018-ஆம் ஆண்டு ஜம்மு காஷ்மீர் உயர் நீதிமன்றத்திற்கு அவர் மாற்றப்பட்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்
https://www.pib.gov.in/PressReleasePage.aspx?PRID=1679132
குடியரசுத் துணைத் தலைவர் செயலகம்
கடினமாக உழைக்கவும், லட்சியங்களை அடையவும், ஒலிம்பிக் வீரர்களிடம் இருந்து இளைஞர்கள் உத்வேகம் பெற வேண்டும்: குடியரசு துணைத் தலைவர் அழைப்பு
கடினமாக உழைக்கவும், லட்சியங்களை அடையவும், ஒலிம்பிக் வீரர்களிடம் இருந்து இளைஞர்கள் உத்வேகம் பெற வேண்டும் என குடியரசு துணைத் தலைவர் திரு எம்.வெங்கையா நாயுடு அழைப்பு விடுத்துள்ளார்.
சிவாஜி கல்லூரி வைர விழா கொண்டாட்ட நிறைவு நிகழ்ச்சியில், குடியரசு துணைத் தலைவர் திரு எம். வெங்கையா நாயுடு காணொலி காட்சி மூலம் உரையாற்றினார். அப்போது அவர் கூறியதாவது:
ஒலிம்பிக் வீரர்கள் தங்கள் சாதனைகளால், நாட்டுக்கு மட்டும் பெருமை சேர்க்கவில்லை. பல விளையாட்டுகளில் அவர்கள் ஆர்வத்தை ஏற்படுத்தியுள்ளனர். அவர்களிடம் இருந்து இளம் வயதினர் உத்வேகம் பெற வேண்டும். தங்கள் இலக்குகளை அடைய இளம் வயதினர் கடினமாக உழைக்க வேண்டும். கடின உழைப்பு ஒரு போதும் வீண் போகாது. அது எப்போதும் நேர்மறையான முடிவுகளை அளிக்கும். ஆகையால், முயற்சியை கைவிடாதீர். உங்கள் கனவுகளுக்காக போராடி, உலகிற்கு மாற்றத்தை ஏற்படுத்தவும்.
வகுப்பறைகளிலும், பொழுதுபோக்கு மைதானங்களிலும் மாணவர்கள் சமஅளவு நேரத்தை செலவிட அனுமதிக்க வேண்டும். விளையாட்டில் பங்கேற்பது, தன்னம்பிக்கையை ஊக்குவிக்கும், குழு உணர்வை அதிகரித்து, உடல் தகுதியை மேம்படுத்தும்.
வாழ்க்கைமுறை நோய்களை எதிர்த்து போராட இது முக்கியம். பாடத்திட்டத்தின் ஒரு பகுதியாக விளையாட்டு இடம் பெற வேண்டும். விளையாட்டு மற்றும் இதர உடலளவிலான நடவடிக்கையில் ஈடுபட மாணவர்கள் ஊக்குவிக்கப்பட வேண்டும்.
பல தொழில்நுட்ப துறைகளில், இந்தியா உலகின் முன்னணி நாடாக மாற அதிக ஆற்றல் உள்ளன. திறமையான இளம்வயதினரும் அதிகம் உள்ளனர். புத்தகங்களை தாண்டி, பரிசோதனை முறையிலான கற்றலை நாம் ஆராய வேண்டும்.
இவ்வாறு குடியரசு துணைத் தலைவர் திரு வெங்கையா நாயுடு கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1748865
-----
(Visitor Counter : 150
வணிகம் மற்றும் தொழில்துறை அமைச்சகம்
அரசு மின்னணு சந்தை குறித்த தேசிய இயக்கம் துவக்கம்
அரசு மின்னணு சந்தை குறித்த தேசிய இயக்கம் வரும் செப்டம்பர் 5 ஆம் தேதி தொடங்கப்படும். முக்கிய மத்திய அமைச்சகங்கள், மாநில அரசுகள், அவற்றின் முகமைகள் அரசு மின்னணு சந்தையை பயன்படுத்துவதை விரைவுபடுத்துவதற்காக இந்த இயக்கம் துவக்கப்படுகிறது. அரசுத்துறை கொள்முதலில் அனைத்தையும் உள்ளடக்கிய, வெளிப்படையான, திறம்பட்ட நடைமுறையை கொண்டு வருவதும், ரொக்கமில்லாத, காகிதமில்லாத பரிவர்த்தனை என்ற நிலையை அடைவதும் இதன் இலக்காகும். இதனால், அரசு கொள்முதல் செலவினம் சிக்கனமாக்கப்பட்டு, திறன் உயரும் என எதிர்பார்க்கப்படுகிறது.
செப்டம்பர் 6-ந் தேதி முதல் அக்டோபர் 15 வரையிலான இந்த இயக்கத்தை மாநில தலைமையிடங்களில் அவற்றின் முதலமைச்சர்கள் தொடங்கிவைப்பார்கள். பொருள் கொள்முதல் செய்வோர், விற்பனையாளர்கள் ஆகியோருக்கான அரசு மின்னணு சந்தை பயன்பாட்டு பயிற்சி வழங்கப்படும். கொள்முதல் செய்வோர், விற்பனையாளர் பதிவு நடைமுறையும் மேற்கொள்ளப்படும். இவற்றில் குறு, சிறு, நடுத்தர தொழில்களுக்கு சிறப்பு கவனம் செலுத்தப்படும்.
கடந்த இரண்டு ஆண்டுகளாக செயல்பட்டு வரும் அரசு மின்னணு சந்தை நடைமுறையின்படி அனைத்து மாநிலங்கள், யூனியன் பிரதேசங்கள் கொள்முதல் செய்து வருகின்றன. அரசு மின்னணு சந்தை கொள்முதலை கட்டாயமாக்குவதற்கான புரிந்துணர்வு ஒப்பந்தங்களை 25 மாநிலங்கள் மற்றும் யூனியன் பிரதேசங்கள் செய்துகொண்டுள்ளன. அரசின் மின்னணு சந்தை நடைமுறையால் கொள்முதல் கட்டணம் சுமார் 25% குறைந்துள்ளது.
அனைத்து மத்திய அரசு துறைகள், மாநில அரசுகள், பொதுத்துறை நிறுவனங்கள் மற்றும் அவற்றுடன் இணைந்துள்ள அமைப்புகள் ஆகியவை சாதாரண பயன்பாட்டு பொருள்கள் மற்றும் சேவைகளை கொள்முதல் செய்வதற்கான ஆன்லைன் தளமாக அரசு மின்னணு சந்தை விளங்குகிறது.
(Visitor Counter : 279
சாலைப் போக்குவரத்து மற்றும் நெடுஞ்சாலைத்துறை அமைச்சகம்
தேசிய நெடுஞ்சாலைகளில் மின்சார வாகனங்களுக்கான சார்ஜிங் நிலையங்கள்.
நாடாளுமன்றத்தின் மாநிலங்களவையில் உறுப்பினரின் கேள்விக்கு இன்று எழுத்துப்பூர்வமாக பதிலளித்த மத்திய சாலை போக்குவரத்து மற்றும் நெடுஞ்சாலைகள் அமைச்சர் திரு. நிதின் கட்கரி கீழ்காணும் தகவல்களை அளித்தார்.
மின்சார வாகனங்கள் மற்றும் மாற்று எரிபொருளைப் பயன்படுத்துவதற்கு கடந்த இரண்டு ஆண்டுகளில் சாலைப் போக்குவரத்து மற்றும் நெடுஞ்சாலைகள் அமைச்சகம் எடுத்த நடவடிக்கைகள் பின்வருமாறு:
பேட்டரியால் இயங்கும் வாகனங்களுக்கு பதிவு சான்றிதழ் கட்டணம் செலுத்துவதில் இருந்து சாலைப் போக்குவரத்து மற்றும் நெடுஞ்சாலைகள் அமைச்சகம் விலக்கு அளித்துள்ளது.
பேட்டரிகள் இல்லாத மின்சார வாகனங்களின் விற்பனை மற்றும் பதிவு தொடர்பான ஆலோசனையை அனைத்து மாநிலங்களுக்கும் யூனியன் பிரதேசங்களுக்கும் சாலைப் போக்குவரத்து மற்றும் நெடுஞ்சாலைகள் அமைச்சகம் வழங்கியுள்ளது.
மாற்று எரிபொருள்களின் உமிழ்வு தரநிலைகள் தொடர்பான பல்வேறு விதிகள்/விதிமுறைகளை சாலைப் போக்குவரத்து மற்றும் நெடுஞ்சாலைகள் அமைச்சகம் அறிவித்துள்ளது.
இந்திய தேசிய நெடுஞ்சாலைகள் ஆணையத்தால் வழங்கப்படும் சாலையோர வசதிகளின் ஒரு பகுதியாக சாலை உருவாக்க நிறுவனத்தால் மின்சார வாகன சார்ஜிங் நிலைய வசதிகள் வழங்கப்பட உள்ளன.
இதுபோன்ற 39 வசதிகளை ஏற்கனவே ஆணையம் வழங்கியுள்ளது மற்றும் 103 வசதிகளுக்கான ஒப்பந்தங்கள் வழங்கப்பட உள்ளன. ஏற்கனவே வழங்கப்பட்ட பணிகள் 2022-23 நிதியாண்டின் இறுதிக்குள் முடிவடையும் என எதிர்பார்க்கப்படுகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1784174
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
2023 ஜூன் மாதத்திற்கான மையப்படுத்தப்பட்ட பொது குறைதீர்ப்பு மற்றும் கண்காணிப்பு முறையில் மத்திய அமைச்சகங்கள்/ துறைகளின் செயல்பாடுகள் குறித்த 14 ஆவது அறிக்கை வெளியிடப்பட்டுள்ளது
2023 ஜூன் மாதத்திற்கான மையப்படுத்தப்பட்ட பொது குறைதீர்ப்பு மற்றும் கண்காணிப்பு முறையில் மத்திய அமைச்சகங்கள்/ துறைகளின் செயல்பாடுகள் குறித்த 14 ஆவது அறிக்கையை மத்திய நிர்வாக சீர்திருத்தங்கள், பொது குறைதீர்ப்புத் துறை வெளியிட்டுள்ளது. இது பொதுமக்கள் தெரிவித்த குறைகளின் வகைகள், தீர்வின் தன்மை ஆகியவற்றின் விரிவான ஆய்வை வழங்குகிறது.
மத்திய அமைச்சகங்கள்/துறைகளால் 1,02,348 குறைகளுக்குத் தீர்வுகாணப்பட்டது ஜூன், 2023 -க்கான முன்னேற்றத்தைக் குறிக்கிறது. மத்திய செயலகத்தில் பொதுமக்கள் குறைகள் நிலுவையில் இருப்பது குறிப்பிடத்தக்க அளவு குறைக்கப்பட்டுள்ளது.
2023 ஜூன் மாதத்தில் நிலுவையில் உள்ள குறைகளின் எண்ணிக்கை 57,848 ஆகக் குறைந்துள்ளது. இது மத்திய செயலகத்தில் இதுவரை பதிவு செய்யப்பட்டதிலேயே மிகவும் குறைவாகும். 2023 ஆம் ஆண்டில் ஜனவரி முதல் ஜூன் வரை மத்திய அமைச்சகங்கள்/துறைகளில் சராசரி குறை தீர்க்கும் காலம் 19 நாட்களாகும்.
ஜூன், 2023க்கான மத்திய அமைச்சகங்கள்/துறைகளுக்கான மாதாந்தர பொதுமக்கள் குறைதீர்ப்பு அறிக்கையின் முக்கிய அம்சங்கள்:
• 2023, ஜூன் மாதத்தில் 1,02,348 குறைகளுக்குத் தீர்வு காணப்பட்டன. 2023, ஜூன் 30 நிலவரப்படி 57848 மனுக்கள் நிலுவையில் உள்ளன.
• மத்திய செயலகத்தில் 2023, மே மாத இறுதியில் 59472 ஆக இருந்த நிலுவை மனுக்கள் எண்ணிக்கை 2023, ஜூன் மாத இறுதியில் 57848 ஆகக் குறைந்துள்ளது.
• 2023, ஜூன் 30 நிலவரப்படி, 15 அமைச்சகங்கள்/துறைகளில் 1000க்கும் அதிகமான மனுக்கள் நிலுவையில் உள்ளன.
• 2023, ஜூன் மாதத்தில், 26320 மேல்முறையீடுகளுக்குத் தீர்வுகாணப்பட்டன. 2023, ஜூன் 30 நிலவரப்படி, மத்திய செயலகத்தில் 23884 மேல்முறையீடுகள் நிலுவையில் உள்ளன.
குறு சிறு மற்றும் நடுத்தர தொழில் துறை அமைச்சகம்
இறக்குமதிக்கான மாற்று பற்றிய கொள்கை குறித்து யோசனை: திரு நிதின் கட்காரி
உலக அளவிலான கோவிட்-19 நோய் காரணமாக உருவாகியுள்ள, புதிய பொருளாதார சூழ்நிலையைக் கருத்தில் கொண்டு, இறக்குமதிக்கான மாற்று பற்றிய கொள்கை ஒன்றை உருவாக்குவது குறித்து ஆலோசிக்கப்பட்டு வருவதாக, மத்திய சிறு, குறு, நடுத்தரத் தொழில் நிறுவனங்கள் , சாலைப் போக்குவரத்து மற்றும் நெடுஞ்சாலைத் துறை அமைச்சர் திரு. நிதின் கட்காரி இன்று தெரிவித்தார். பல புதுமைகளைப் புகுத்துவது, செலவினங்களைக் குறைப்பது ஆகியவற்றின் மூலம் தரத்தை மேம்படுத்தி தங்கள் அறிவை செல்வமாக மாற்றவேண்டும் என்று அனைத்து பங்குதாரர்களையும் அவர் கேட்டுக்கொண்டார். ஆரஞ்சு மண்டலத்திலுள்ள நாக்பூரை அடிப்படையாகக் கொண்ட சிறு, குறு, நடுத்தரத் தொழில் நிறுவனமொன்று தனிநபர் பாதுகாப்புக் கவசங்களைத் தொடக்கத்திலிருந்தே தயாரித்து வருவதை இதற்கு ஒரு உதாரணமாக அவர் குறிப்பிட்டார். சந்தை விலை 1200 ரூபாய் கொண்ட இந்த தனிநபர் பாதுகாப்புக் கவசங்களை, இந்த நிறுவனம் 550 ரூபாய் முதல் 650 ரூபாய் வரையிலான விலைக்கு வழங்குகிறது. நாடு தனி நபர் பாதுகாப்புக் கவசங்களுக்கு, இறக்குமதியையே வெகுவாகச் சார்ந்திருந்தது. தனிநபர் பாதுகாப்புக் கவசங்களைப் பெரும் எண்ணிக்கையில் வழங்கும் நிலையில், இந்த மண்டலம் உள்ளது.
துவக்க நிலையில் உள்ள நிறுவனங்களின் சூழலையும், சிறு, குறு, நடுத்தரத் தொழில் நிறுவனங்களையும் ,கோவிட்-19 நோய் எவ்வாறு பாதித்துள்ளது என்பது குறித்து, இந்தியாவில் பெண் தொழில் முனைவோர் சங்கப் பிரதிநிதிகள்  மற்றும் பொழுதுபோக்குத் துறையைச் சேர்ந்த நடிப்புத்துறை கலைஞர்கள் மற்றும் தொழில்நுட்ப சேவை வழங்குவோருடனும் காணொளி மாநாட்டின் மூலம் திரு கட்காரி கலந்துரையாடினார். பிரபல பாடகர்கள் திரு. சோனு நிகம், திரு.நிதின் மிகேஷ், திரு.தலாத் அசீஸ் ஆகியோர் உட்பட பலர் இம்மாநாட்டில் பங்கேற்றனர்.
திரு. கட்காரி, பொழுதுபோக்குத் துறையை மேலும் முறைப்படுத்த வேண்டியதன் அவசியத்தை வலியுறுத்தினார். சிறு, குறு, நடுத்தரத் தொழில் நிறுவனங்கள் அமைச்சகத்தின் பல்வேறு திட்டங்கள் மூலம் பயனடையும் வகையில், அவை சிறு, குறு, நடுத்தரத் தொழில் நிறுவனங்களாக, தங்களைப் பதிவு செய்து கொள்ளலாம் என்று அவர் ஆலோசனை தெரிவித்தார்.
இந்தக் கலந்துரையாடலின் போது, கோவிட்-19 பெருந்தொற்று காலத்தில், பொழுதுபோக்குத் துறை உட்பட பல்வேறு துறைகளிலும் சிறு, குறு, நடுத்தரத் தொழில் நிறுவனங்கள் எதிர்கொள்ளும் சவால்கள் குறித்து, பிரதிநிதிகள் கவலை தெரிவித்தனர். இந்தத் துறைகள் தொடர்ந்து செயல்படும் வகையில் அரசின் ஆதரவையும் அவர்கள் கோரினர். சில ஆலோசனைகளையும் தெரிவித்தனர்.
பிரதிநிதிகளின் வினாக்களுக்குப் பதிலளித்த திரு கட்காரி, அவர்களுக்கு, அரசு, அனைத்து உதவிகளையும் அளிக்கும் என்று உறுதியளித்தார். அவர்களின் பிரச்சினைகள் குறித்து சம்பந்தப்பட்ட துறைகளுடன் கலந்தாலோசிப்பதாகவும் அவர் தெரிவித்தார்.
தொழில்துறை நேர்மறை அணுகுமுறையை மேற்கொள்ள வேண்டும்; கோவிட்-19 நெருக்கடி கால நிலை கடந்து போன பின்னர், உருவாகக்கூடிய அனைத்து வாய்ப்புகளையும் பயன்படுத்திக் கொள்ளவேண்டும் என்று அவர் வலியுறுத்தினார்
(Visitor Counter : 169
பாதுகாப்பு அமைச்சகம்
தீவிரவாதத்தை வேரறுப்பதில் ஒத்துழைப்பு அவசியம் என்பதோடு அதற்கு காரணமானவர்களை தண்டிக்க வேண்டும்: ஷாங்காய் ஒத்துழைப்பு கூட்டமைப்பபின் பாதுகாப்பு அமைச்சர்கள் கூட்டத்தில் மத்திய பாதுகாப்பு அமைச்சர் பேச்சு
தீவிரவாதத்தை அதன் அனைத்து வடிவத்திலும் வேரறுப்பதில் ஷாங்காய் கூட்டமைப்பு உறுப்பு நாடுகள் ஒருங்கிணைந்து பணியாற்ற முன்வர வேண்டும் என மத்திய பாதுகாப்பு அமைச்சர் திரு ராஜ்நாத்சிங் தெரிவித்துள்ளார். புதுதில்லியில் இன்று  நடைபெற்ற ஷாங்காய் ஒத்துழைப்புக் கூட்டமைப்பின் உறுப்பு நாடுகளின் பாதுகாப்பு அமைச்சர்கள் கூட்டத்தில் உரையாற்றிய அவர, தீவிரவாத அமைப்புகளுக்கு உதவி செய்பவர்களையும், நிதி உதவி வழங்குபவர்களையும் கண்டுபிடித்து தண்டிக்க வேண்டும் என்றார்.
மனித குலத்திற்கு எதிரான முக்கிய குற்றங்களை அறங்கேற்றும் தீவிரவாதமும், தேசத்தின் அமைதியும், செழுமையும் ஒரே பாதையில் பயணிக்க முடியாது என்று குறிப்பிட்ட அவர், ஒரு தேசம் தீவிரவாதிகளுக்கு புகலிடமாக இருக்கிறது என்றால் அது அந்த நாட்டிற்கு மட்டுமல்லாமல் அனைத்து நாடுகளுக்குமே விடுக்கப்பட்ட எச்சரிக்கையாகும் என்றும் கூறினார். இளைஞர்களிடையே தீவிரவாதம் மேலோங்குவதை நாட்டின் பாதுகாப்புக்கு விடுக்கப்பட்ட எச்சரிக்கையாக பார்க்காமல், சமூகத்தின் பொருளாதார முன்னேற்றப் பாதைக்கு விடுக்கப்பட்ட எச்சரிக்கையாகவும் கருத வேண்டும் என்றார். ஏனெனில் பாதுகாப்பான, நீடித்த மற்றும் செழுமையான பகுதிகளே ஒவ்வொரு தேசத்தின் மக்களுக்கும் அவர்களது வாழ்க்கையை தரமானதாக முன்னேற்ற, வழிவகுக்கும் என்று திரு ராஜ்நாத்சிங் தெரிவித்தார். செக்யூர் எனப்படும் பாதுகாப்பு என பொருள்படும் ஆங்கில வார்த்தை, நாட்டு மக்களின் பாதுகாப்பு, அனைவருக்குமான பெருளாதார முன்னேற்றம், மண்டலங்களுக்கிடையேயான இணைப்பு, மக்களை ஒருங்கிணைத்தல், ஒற்றுமைக்கும் ஒருமைப்பாட்டிற்கும் மரியாதை செலுத்துதல், சுற்றுச்சூழல் பாதுகாப்பு ஆகிய அம்சங்களை உள்ளடக்கியது என்பதே பிரதமர் திரு நரேந்தர மோடியின் தொலைநோக்குப் பார்வையின் அடிப்படை என்று கூறினார்.
உலகின் பல பகுதிகள் தற்போது உணவுப் பிரச்சனையை எதிர்கொண்டு வருவதைச் சுட்டிக்காட்டிய ராஜ்நாத்சிங், ஒருங்கிணைந்த திட்டத்தின் கீழ் உணவுப் பாதுகாப்பை ஷாங்காய் ஒத்துழைப்புக் கூட்டமைப்பின் உறுப்பு நாடுகள் உறுதி செய்ய வேண்டும் எனவும் கேட்டுக்கொண்டார்.
பயிற்சிகள், ஒருங்கிணைந்த தயாரிப்பு ஆகியவற்றின் மூலம் ஷாங்காய் ஒத்துழைப்புக் கூட்டமைப்பின் உறுப்பு நாடுகளின் பாதுகாப்புத் திறனை மேம்படுத்த இந்தியா உறுதிபூண்டு இருப்பதாக அவர் தெரிவித்தார். கொரோனா பெருந்தொற்று காலம் மற்றும் நிலைகுலையச் செய்த நிலநடுக்கத்தின் போது, உலகை ஒரே குடும்பமாக பாவிக்கும் வசுதெய்வ குடும்பகம் என்ற உத்வேகத்தின் அடிப்படையில் இந்தியா மனிதாபிமான உதவி மற்றும் பேரிடர் மீட்புப் பணிகளை மேற்கொண்டதையும் ராஜ்நாத்சிங் நினைவுகூர்ந்தார்.
உறுப்பு நாடுகளுக்கிடையே பாதுகாப்பு ஒத்துழைப்பை மேம்படுத்துவதில் ஷாங்காய் கூட்டமைப்பு முக்கிய பங்காற்ற வேண்டும் என்பதே இந்தியாவின் எதிர்பார்ப்பு என்றும் திரு ராஜ்நாத்சிங் குறிப்பிட்டார்.
தொலைதொடர்பு மற்றும் தகவல் தொழில்நுட்ப அமைச்சகம்
தற்சார்பு இந்தியா திட்டத்தின் கீழ் மற்றுமொறு நடவடிக்கை- தொலைதொடர்பு துறைக்கு உற்பத்தியுடன் தொடர்புடைய ஊக்குவிப்பு திட்டம்
பல்வேறு துறையில் ஏற்கனவே அமலில் உள்ள இந்திய அரசின் உற்பத்தியுடன் தொடர்புடைய ஊக்குவிப்பு திட்டத்தை தொடர்ந்து, தொலைதொடர்பு மற்றும் நெட்வொர்க்கிங் பொருட்களுக்கும் இத்திட்டத்திற்கு மத்திய அமைச்சரவை இன்று ஒப்புதல் அளித்துள்ளது.
தொலைதொடர்பு மற்றும் நெட்வொர்க்கிங் பொருட்களுக்காக ஐந்து வருடங்களுக்கு ரூ.12,195 கோடி மதிப்பில் இத்திட்டத்துக்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
இதன் மூலம் ரூ 2.4 லட்சம் கோடிக்கும் அதிகமான மதிப்பில் உற்பத்தி உயரும். இதன் மூலம் தொலை தொடர்பு மற்றும் நெட்வொர்க்கிங் தயாரிப்புகளை ஏற்றுமதி செய்வதில் இந்தியா மிகப் பெரிய நாடாக உருவெடுக்கும். தற்சார்பு இந்தியா உத்திகளின் கீழ் இந்தியாவின் உற்பத்தி திறனை அதிகரித்து, ஏற்றுமதியை அதிகரிக்க இத்திட்டம் உதவும்.
இத்திட்டத்தின் கீழ் குறு, சிறு மற்றும் நடுத்தர தொழில் நிறுவனங்களுக்கு குறைந்தபட்ச முதலீட்டு வரம்பு ரூ.10 கோடி. இதற்கான ஊக்குவிப்பு சலுகைகள் 7 சதவீதம் முதல் 4 சதவீதம் வரை இருக்கும்.
மற்ற நிறுவனங்களுக்கு 5 ஆண்டுகளுக்கு மேலான குறைந்தபட்ச முதலீட்டு வரம்பு ரூ.100 கோடி. ஊக்குவிப்பு சலுகை 6 சதவீதம் முதல் 4 சதவீதம் வரை. குறிப்பிட்ட வரம்பை விட, அதிக முதலீடு செய்யும் குறு, சிறு மற்றும் நடுத்தர நிறுவனங்கள் மற்றும் இதர நிறுவனங்களின் விண்ணப்பதாரர்கள் வெளிப்படையான முறையில் தேர்வு செய்யப்படுவர்.
இத்திட்டத்தின் மூலம் தொலைத்தொடர்பு மற்றும் நெட்வொர்க்கிங் தயாரிப்பில் இந்தியா உலகளாவிய மையமாக மாறும். 5 ஆண்டுகளில் இந்தியாவின் தொலைத் தொடர்பு மற்றும் நெட்வொர்க்கிங் தயாரிப்புகளின் உற்பத்தி ரூ. 2 லட்சம் கோடியை எட்டும் என எதிர்பார்க்கப்படுகிறது.
அதிகரிக்கப்பட்ட மதிப்பு கூட்டு வசதியுடன், தொலைத் தொடர்பு பொருட்கள் உற்பத்தியில் இந்தியா தனது போட்டித் தன்மையை அதிகரிக்கும்.
இத்திட்டம், ரூ.3,000 கோடிக்கும் மேல் முதலீட்டை ஈர்க்கும் மற்றும் நேரடி மற்றும் மறைமுக வேலைவாய்ப்பை மிக அதிகளவில் உருவாக்கும் என எதிர்பார்க்கப்படுகிறது.
மேலும் விவரங்களுக்கு இந்த ஆங்கில செய்திக் குறிப்பை பார்க்கவும்:
https://pib.gov.in/PressReleasePage.aspx?PRID=1698664
------
(Visitor Counter : 250
பிரதமர் அலுவலகம்
பேராசிரியர் சித்ரா கோஷின் மறைவிற்கு பிரதமர் இரங்கல்
பேராசிரியர் சித்ரா கோஷின் மறைவிற்கு பிரதமர் திரு நரேந்திர மோடி தமது ஆழ்ந்த இரங்கலைத் தெரிவித்துள்ளார்.
“பேராசிரியர் சித்ரா கோஷ் கல்வியிலும், சமூக சேவையிலும் முன்னோடியாகத் திகழ்ந்தார். நேதாஜி போஸ் தொடர்பான கோப்புகளை திரும்ப வகைப்படுத்துவது உள்ளிட்ட பல்வேறு விசயங்களில் அவருடன் கலந்துரையாடியதை நான் நினைவு கூர்கிறேன். அன்னாரது மறைவினால் ஆழ்ந்த துயரடைந்தேன். அவரது குடும்பத்தினருக்கு எனது இரங்கல்கள். ஓம் சாந்தி.” இவ்வாறு பிரதமர் வெளியிட்டுள்ள சுட்டுரைச் செய்தியில் குறிப்பிட்டுள்ளார்.
நுகர்வோர் நலன், உணவு மற்றும் பொது விநியோகம் அமைச்சகம்
எத்தனால் திட்டங்களுக்கு கடன் வழங்கும் கால அளவை செப்டம்பர் 30 வரை மத்திய அரசு நீட்டிப்பு
எத்தனால் உற்பத்தி திறனை அதிகரிப்பதற்காக சர்க்கரை ஆலைகளுக்கு அளிக்கப்படும் நிதி உதவி நீட்டிப்புத் திட்டத்தின் கீழ் புதிய சுத்திகரிப்பு ஆலைகளை அமைக்கவும், பயன்பாட்டில் உள்ள ஆலைகளை விரிவுபடுத்தவும் சர்க்கரை ஆலைகளுக்கு வங்கிகள் மூலமாக கடன் வழங்கப்படுவதை மத்திய அரசு நீட்டித்துள்ளது. மேலும் இந்த ஆலைகளுக்கு வழங்கப்படும் கடன்களுக்கான வட்டிக் கழிவை அரசு ஏற்றுக்கொள்கிறது.
கடன்கள் வழங்கும் கால அளவை செப்டம்பர் 30, 2023 வரை நீட்டிக்க மத்திய அரசு முடிவு செய்துள்ளது. முன்னதாக எத்தனால் சம்பந்தமான திட்டங்களுக்கு கடன் வழங்குவதற்கான கால அளவு இந்த ஆண்டு மார்ச் 31 ஆக நிர்ணயிக்கப்பட்டிருந்தது. எனினும் பலதரப்பட்ட சவால்களினால் உரிய காலத்திற்குள் கடன்களை வழங்க இயலவில்லை. எனவே தற்போது இந்த கால அளவு நீட்டிக்கப்படுகிறது. இந்த முடிவால் வேளாண் பொருளாதாரம் ஊக்குவிக்கப்படுவதோடு, புதை படிம எரிபொருள் மீதான சார்பும், கச்சா எண்ணெய் இறக்குமதியும், காற்று மாசும் குறையும்.
பெட்ரோலுடன் எத்தனால் கலக்கும் திட்டத்திற்காக எத்தனால் உற்பத்தி மற்றும் விநியோகத்தை அதிகரிக்க மத்திய அரசு தீவிரமாக பணியாற்றி வருகிறது. அரசின் கொள்கை மாற்றங்களினால் 2023-ஆம் ஆண்டில் தேசிய எத்தனால் உற்பத்தி திறன் 1244 கோடி லிட்டரை எட்டியது. ஜூன் 11, 2023 வரை 310 கோடி லிட்டர் எத்தனால், எண்ணெய் நிறுவனங்களுக்கு விநியோகிக்கப்பட்டுள்ளது.
சுகாதாரம் மற்றும் குடும்ப நலத்துறை அமைச்சகம்
கடந்த 13 நாட்களாக 30 ஆயிரத்துக்கும் குறைவான புதிய கொரோனா தொற்றுகளை இந்தியா தொடர்ந்து கண்டு வருகிறது
கொரோனா நோய்த் தொற்றிலிருந்து குணமடைவோர் எண்ணிக்கை அதிகரித்து வருவதும், புதிய கொரோனா பாதிப்புகளும், சிகிச்சையில் உள்ளவர்களின் எண்ணிக்கையையும், இறப்புகளின் எண்ணிக்கையையும் குறைந்து வருவதும் நாட்டில் தொடர்ந்து நிகழ்ந்து வருகின்றன.
இதுவரை குணமடைந்துள்ளோரின் எண்ணிக்கை 97.5 இலட்சத்தை  நெருங்கி வருகிறது. இந்தியாவின் ஒட்டுமொத்த குணமடைதல்களின் எண்ணிக்கை உலகத்திலேயே அதிகமாகும்.
கடந்த 13 நாட்களாக 30 ஆயிரத்துக்கும் குறைவான புதிய கொரோனா தொற்றுகளை இந்தியா தொடர்ந்து கண்டு வருகிறது. தற்போது சிகிச்சையில் உள்ளவர்களின் எண்ணிக்கை 2,81,667 ஆகும். மொத்த பாதிப்புகளில் இது 2.77 சதவீதம் ஆகும்.
அனைத்து மாநிலங்கள் மற்றும் யூனியன் பிரதேசங்களில் குணமடைதல் விகிதம் 90 சதவீதத்திற்கும் அதிகமாக உள்ளது. கடந்த 24 மணி நேரத்தில் 22 ஆயிரத்து 273 புதிய பாதிப்புகள் கண்டறியப்பட்டுள்ளன.
கடந்த 29 நாட்களாக பாதிப்புகளின் எண்ணிக்கையை விட குணமடைவோரின் எண்ணிக்கை தொடர்ந்து அதிகமாக உள்ளது. கடந்த 24 மணி நேரத்தில் 22 ஆயிரத்து 274 பேர் குணமடைந்துள்ளனர்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்
https://www.pib.gov.in/PressReleasePage.aspx?PRID=1683751
------
(
வணிகம் மற்றும் தொழில்துறை அமைச்சகம்
வெளிநாட்டு வர்த்தக கொள்கை 2023 வெளியிடப்பட்டுள்ளது
மத்திய வர்த்தகம் மற்றும் தொழில் துறை அமைச்சர் திரு பியூஷ் கோயல் வெளிநாட்டு வர்த்தக் கொள்கை 2023-ஐ இன்று வெளியிட்டார். அப்போது பேசிய அவர், மாறிவரும் தேவைகளுக்கேற்ப சிறந்த முறையில் இந்த கொள்கை உருவாக்கப்பட்டது என்று கூறினார். நீண்ட காலமாக இது தொடர்பாக சம்பந்தப்பட்ட தரப்பினருடன் விரிவாக விவாதிக்கப்பட்டு கொள்கை வகுக்கப்பட்டதாக அவர் தெரிவித்தார். நாட்டின் சரக்கு மற்றும் சேவைகள் ஏற்றுமதி ஏற்கனவே 750 பில்லியன் டாலர் என்ற அளவை எட்டியுள்ளதாகவும் இந்த ஆண்டு அது 760 பில்லியன் டாலரை எட்டும் என்று எதிர்பார்க்கப்படுவதாகவும் அவர் கூறினார்.
பிரதமர் திரு நரேந்திர மோடி, 2021 ஆகஸ்ட் 6-ம் தேதி ஏற்றுமதியாளர்களுடன் கலந்துரையாடியதை அவர் சுட்டிக்காட்டினார். ஏற்றுமதியை அதிகரிக்க அவர்களுக்கு பிரதமர் ஊக்கமளித்ததாகவும் அமைச்சர் திரு பியூஷ் கோயல் கூறினார்.
இந்த நிகழ்ச்சியில் வர்த்தகத் துறை இணையமைச்சர் திருமதி அனுப்ரியா படேல், வர்த்தகத் துறை செயலாளர் திரு சுனில் பரத்வால் உள்ளிட்டோர் பங்கேற்றனர்.
நாட்டின் பொருளாதாரத்தையும், உற்பத்தி மற்றும் சேவைத் துறைகளையும் மேம்படுத்த ஏற்றுமதி பல மடங்கு அதிகரிக்க வேண்டும் என்பதே பிரதமர் திரு நரேந்திர மோடியின் தொலைநோக்கு பார்வை என்று அவர் குறிப்பிட்டார். ஊக்கத்தொகைகள், ஒருங்கிணைந்த முறையில் ஏற்றுமதி மேம்பாடு, வர்த்தகம் புரிதலை எளிதாக்குதல், மின் வணிகத்தை மேம்படுத்துதல் ஆகிய நான்கு முக்கிய அம்சங்களின் அடிப்படையில், வெளிநாட்டு வர்த்தகக் கொள்கை வெளியிடப்பட்டுள்ளது.
பிரதமர் அலுவலகம்
கொவிட்-19 தடுப்பூசியின் முதல் டோசை பிரதமர் எடுத்துக்கொண்டார்
கொவிட்-19 தடுப்பூசியின் முதல் டோசை புதுதில்லியில் உள்ள அகில இந்திய மருத்துவ அறிவியல் கழக  மருத்துவமனையில் பிரதமர் திரு நரேந்திர மோடி இன்று எடுத்துக்கொண்டார்.
இதுதொடர்பாக அவர் வெளியிட்டுள்ள சுட்டுரைச் செய்தியில், “எய்ம்ஸ் மருத்துவமனையில் கொவிட்-19 தடுப்பூசியின் முதல் டோசை எடுத்துக்கொண்டேன். கொவிட்-19 தொற்றுக்கு எதிரான உலகளாவிய போராட்டத்தை வலுப்படுத்த நமது மருத்துவர்களும், விஞ்ஞானிகளும் குறுகிய காலத்தில் பணியாற்றியது பாராட்டத்தக்கது. தகுதி வாய்ந்த அனைவரும் தடுப்பூசியை எடுத்துக் கொள்ளுமாறு கேட்டுக்கொள்கிறேன். நாம் அனைவரும் ஒன்றிணைந்து கொவிட்-19 இல்லாத இந்தியாவை உருவாக்குவோம்” என்று தெரிவித்துள்ளார்.